section_heading: Galerija
paragraph_text: Gradnja kninske tvrđave počela je u doba hrvatskih narodnih vladara u drugoj polovini 9. stoljeća. Tvrđava je izgrađena na brdu Spas koje dominira nad gradom Kninom i njegovom okolicom. Zbog svoga je položaja imala važnu ulogu u obrani i kontroli prometnih pravaca koji su povezivali dalmatinske jadranske gradove s unutrašnjošću. Utvrda se u pisanim dokumentima prvi put spominje u 10. stoljeću, pod nazivom castro Tnin, Tnen; Tignino castro. U vrijeme hrvatskih kraljeva Knin je bio povremena, a u vrijeme kralja Dmitra Zvonimira i stalna prijestolnica hrvatskog kraljevstva. U Kninu je bilo sjedište hrvatskih biskupa. Prvotni izgled kninske utvrde (Knina), bio je znatno manji od sadašnjeg i obuhvaćao je samo dio današnje tvrđave. U srednjem vijeku dograđivale su je i mijenjale turske, i posebice mletačke vlasti. U 14. stoljeću izgrađena je još jedna utvrda jugozapadno od kaštela Tnin, također na povišenju brda Spas, kaštel castro Lab. Međusobno su povezani izgradnjom ogradnog obrambenog zida u 15. stoljeću u jedinstveni tvrđavski sklop. Kasnijim nadogradnjama izgrađena je u vrijeme Mlečana i nova utvrda na južnim hridima brda Spas koji se naziva Belveder. Svi su dijelovi tvrđave samostalni, utvrđeni gradovi, međusobno povezani drvenim pokretnim mostovima, a nazivamo ih: Donji grad, Srednji grad, Gornji grad - Kaštel Knin, Kaštel Lab (Korlat) Bandijera i Južni grad - postaja Belveder. Po svom položaju, obrambenoj snazi i naoružanju svojedobno je bila najmoćnija utvrda u Dalmaciji i u povijesnim izvorima nazvana je "vratima Dalmacije" i "ključem Hrvatske".